Felvirágzik Vác sportélete, új stadionok épülnek! - I Love Dunakanyar
Kristóf Eszter 2018. 01. 28.
Nagy infrastrukturális beruházások várhatóak a Dunakanyar egyik legszebb településén, Vácon. A városban kis híján egyszerre kezdődnek, illetve zajlanak a különböző fejlesztések, edzőcsarnok, futópálya, stadion és rendezvénycsarnok is épülhet a következő években.
„Még 2016-ban adtunk be egy 600 milliós pályázatot a Ligeti Stadion felújítására, ám a tervezés, illetve a munkálatok nem kezdődhettek meg, mert a pályatulajdonos és fenntartó városi önkormányzat csak abban az esetben biztosította volna a 180 millió forintos önrészt, ha erre állami hitelt kap a város. Tavaly december 20-án a labdarúgó-szövetség taohatározata értelmében kezdhettük el a munkát. Rövidesen kiírjuk a közbeszerzést, és ha minden jól megy, tavasszal kezdődhet a bontás. A felújítási munkáknak a tervek szerint 2019 nyarán lesz vége” – árulta el Orbán Levente, a Vác FC ügyvezető igazgatója.
"A csarnok 1800 négyzetméter alapterületű, és a mobil lelátók felállításával ötszáz néző befogadására képes. A férfi kézilabdázóink és a fiúcsapatok edzései mellett az iskolai testnevelés órái kapnak itt helyet, sőt, ha a szövetség hitelesíti a pályát, a férfiak bajnoki meccseit is itt rendezzük majd" – jelentette ki Schoffer Attila, a Váci KSE elnöke.